Lectio Divina

*fuq il-Vanġelu tal-Ħadd*

5 Ħadd tal-Għid

Sena A

Ġw 14, 1-12

***Jiena hu t-triq, il-verità u l-ħajja.***

L-episodju tal-vanġelu ta’ dan il-Ħadd huwa meħud mill-ewwel diskors minn tlieta li Ġesù wassal lid-dixxipli fl-Aħħar Ċena qabel ma Ġuda ħareġ biex iwettaq il-komplott tiegħu. Huma diskorsi li fijom Ġesù bħal donnu qed jgħaddi t-testment tiegħu lid-dixxipli qabel il-passjoni u l-mewt tiegħu. Il-kliem li Ġesù qal fiċ-ċenaklu ma kenux biss għall-appostli però, imma qalhom lid-dixxipli kollha ta’ kull żmien

Il-vanġelu jiftaħ bi frażi li tista’ faċilment tiġi interpretata ħażin: *Fid-dar ta’ Missieri hemm ħafna postijiet; li ma kienx hekk, kont ngħidilkom. Sejjer inħejjilkom fejn toqogħdu? U meta mmur u nħejjilkom post, nerġa’ niġi biex neħodkom miegħi biex, fejn inkun jien, tkunu intom ukoll. U t-triq għall-post fejn sejjer tafuha (v. 2-4).*

Ġesù bħal donnu qed jgħid li ż-żmien tiegħu biex jitla s-sema wasal. Huwa jwiegħed li hemmek ser jipprepara post għad-dixxipli tiegħu. Issa fis-sema (il-Ġenna) kollox hu preparat diġà u l-fatt li hemm il-postijiet ma jridx jagħti l-idea ta’ xi tqassim bejn min hu importanti u min mhux/jistħoqqlu ma jistħoqqlux u lanqas trid tagħti l-idea ta’ xi limitu ta’ kemm jistgħu joqgħodu. It-tifsira ta’ din is-sentenza hija aktar konkreta u relevanti għalina u għall-ħajja fil-komunitajiet tagħna. Ġesù jgħid li se jaqbad triq diffiċċli. Iżid li d-dixxipli jridu jkunu jafu din it-triq sewwa għax ġieli tkellem dwarha. Tumas iwieġeb f’isem kulħadd: aħna ma nafuhiex din it-triq u ma nistgħux nissopponu fejn trid tmur. Ġesù jispjega: huwa se jkun l-ewwel wieħed li jimxi t-triq. Ġaladarba l-missjoni tiegħu tiġi mwettqa, jerġa jiġi lura u jieħu d-dixxipli miegħu. Huwa jimlihom bil-kuraġġ u l-qawwa biex ikunu jifilħu jimxu fuq il-passi tiegħu.

Din it-triq hija l-passaġġ diffiċċli lejn l-Għid. Titlob sagrifiċċju. Kull meta tkellem dwarha Ġesù, d-dixxipli kienu tqal biex jifhmu. Ippreferew ikunu distratti u jaħsbu f’affarijiet oħra.

F’din il-perspettiva, l-biċċa dwar il-postijiet fid-dar tal-Missier issir evidenti. Kull min jaqbel li jimxi t-triq u jsegwi lil Ġesù jsib ruħu mill-ewwel fis-Saltna t’Alla, fid-dar tal-Missier. Din id-dar mhix tant il-Ġenna daqskemm il-komunità nisranija. Hemm ħafna postijiet, i.e. bosta servizzi li jridu jiġu mwettqa fi ħdanha. Hemm diversi modi kif id-don tal-ħajja jista’ jifjorixxi. Il-*ħafna postijiet* m’humiex għajr il-bosta ministeri, is-sitwazzjonijiet differenti li fijom kulħadd huwa mitlub li jaqsam mal-oħrajn id-doni u l-kapaċitajiet li rċieva mingħand Alla.

Ġesù jgħid li matul il-ministeru, ma jistax ikun hemm motivi ta’ għira. Il-postijiet, i.e. is-servizzi offruti lill-aħwa huma ħafna. L-uniċi li jistgħu jibqgħu b’idhom fuq żaqqhom huma dawk li għadhom ma ġewx imqajjma mill-ħajja mġedda mogħtija mill-qawmien ta’ Kristu. U waqt li s-soċjetà llum tagħmel analiżi skont il-poter, il-prestiġju soċjali, l-flus li dak li jkun jaqla, il-post preparat għalina minn Ġesù huwa għall-kuntrarju bbażat fuq is-servizz. L-aħjar post huwa fejn isservi aktar lill-komunità.

Dan il-passaġġ huwa sejħa għall-verifika tal-ħajja komunitarja: x’inhu l-ammont tal-membri attivi? Hemm xi servizzi li ħadd ma jrid jieħu? Jeżistu kompetituri biex jaħtfu postijiet partikulari? Mill-ħafna postijiet li prepara Ġesù għad fadal li ma ġewx skoperti? Hemm nies qegħda? Għaliex?

It-tieni parti ta’ dan il-vanġelu (v. 8-12) hija ċċentrata fuq ir-rikjesta ta’ Filippu: *Mulej, urina l-Missier, u jkun biżżejjed għalina.* Hija talba simili għal dik li għamel Mosè lil Alla: *Ħallini, nitolbok, nara l-glorja tiegħek* *(Eż 33,18)* li għaliha Alla jwieġbu: *int ma tistax tara ’l wiċċi, għax ebda bniedem ma jarani u jibqa’ ħaj (Eż 33,20).* Konxju li ma jistax jikkontempla lill-Mulej b’dan il-mod, is-salmista xorta jkompli jitlob: *Ejja, għedt f’qalbi, “fittex ’il wiċċu”; jien wiċċek infittex, Mulej. La taħbix wiċċek minni (S 27,8-9); Ruħi għatxana għal Alla, għal Alla l-ħaj; meta niġi u nara wiċċ Alla (S 42, 3).*

Filippu jidher li huwa interpretu ta’ din ix-xewqa intima tal-qalb tal-bniedem. Huwa jaf li *Lil Alla għadu ħadd ma rah (Ġw 1,18) għax jgħammar f’dawl li ħadd ma jista’ jersaq lejh (1Tim 6,16)* imma jaf ukoll bil-hena riservata għal dawk li huma safja f’qalbhom *għax huma jaraw ‘l Alla (Mt 5,8)* u jaħseb li Ġesù jista’ jissodisfa l-aspirazzjoni sigrieta tiegħu. Huwa jippreżenta xewqa li tfakkarna f’dik ta’ Mosè u tas-salmista.

Fir-risposta tiegħu, Ġesù juri t-triq biex tara lil Alla. Għandna bżonn inħarsu lejh. Huwa l-wiċċ uman li Alla assuma biex juri lilu nnifsu, biex jistabilixxi relazzjoni ta’ intimita, ħbiberija u komunjoni ta’ ħajja mal-poplu tiegħu. *Hu x-xbieha ta’ Alla li ma jidhirx (Kol 1,15), Hu, l-Iben, li hu d-dija tal-glorja ta’ Alla u x-xbieha tal-essenza tiegħu (Ld 1,3).* Biex tkun taf lil Missier m’hemmx bżonn argumenti u raġunar. Ma jaqbilx li wieħed jintilef f’investigazzjonijiet filosofiċi. Huwa biżżejjed li tikkontempla lil Kristu, li tosserva dak li għallem u għamel. Ix-xogħol li Ġesù jwettaq huwa dak tal-Missier (v. 10).

Hemm mument fejn il-Missier juri l-wiċċu b’mod sħiħ: fuq is-salib. Hemm huwa juri l-imħabba sħiħa għalina. Id-dawl tal-glorja tiegħu jidher u jiddi fit-totalità tiegħu. *Min ra lili ra lill-Missier,* jafferma Ġesù (v. 9). Imma li ‘tara’ hawn mhux limitat għall-ħarsa tax-xhieda li raw b’għajnejhom il-ġrajjiet u l-ġesti konkreti. Huwa li ‘tara’ bil-fidi, ħarsa li tmur lil hinn mill-apparenzi, lil hinn minn dak li hu materjali, ħarsa li tara r-rivelazzjoni t’Alla fl-opri ta’ Ġesù.

Dan il-mod li ‘tara’ huwa ekwivalenti għal li ‘temmen’. Kull min jara lil Missier f’Ġesù, kull min ipoġġi l-fiduċja sħiħa fih u huwa lest li jirriskja ħajtu għall-valuri proposti, jagħmel l-istess xogħol u akbar ukoll. Mhux qed nitkellmu minn mirakli imma l-għotja sħiħa għall-imħabba. Il-Missier ikompli jwettaq fid-dixxipli l-opri ta’ mħabba li wettaq fi Kristu.